F'pajjiżna saret dehra komuni li naraw ħwienet ibigħu ħwejjeġ ċkejknin għall-annimali. Anki supemarkets qed ikollhom qatgħat għall-ikel u lbies tal-klieb u l-qtates. Iżda li l-annimali meqjusa bħala pets jitlibbsu l-ħwejjeġ mhix xi ħaġa ta' dan l-aħħar. Kollox ħareġ għad-dieher hekk kif l-Arkivju tal-Gazzetti Ngliżi beda jippubblika paġni storiċi fil-website tiegħu. Qattus fi pram, chimpanzee b'ġakketta bil-barnuża u kelb liebes ta' buffu huma fost l-aktar stampi li ġibdu ammirazzjoni. L-istampi tagħhom kienu pubblikati taħt diversi titli f'ġurnali bħal The Hull Daily Mail u f'gazzetti bħall-Exeter Gazette. Artiklu minnhom, meħud mill-ġurnal The Hull Daily Mail tal-1912 juri qattus liebes ġagaga u umbrella tax-xemx pariġġ, li kważi kważi ġie mgħallem juri lill-qarrejja li hu 'kważi uman'. Dan il-qattus kien il-pet ta' Miss B. Colman, minn Ilford, Essex. L-artiklu jkompli jsemmi li Miss Colman u l-qattus imfissed tagħha, spiss kienu jintlemħu f'passiġġati flimkien filgħodu kmieni. Ritratt ieħor pubblikat fl-Exeter Gazette tal-1912 juri chimpanzee jismu 'Consul'liebes dinner dress, bit-tomna u roller blades. Consul ukoll kien deskritt bħala 'kważi uman' u kien attrazzjoni ferm popolari fil-Hippodrome Exeter, f'Awwissu tal-1912. Gazzetta oħra, il-Gloucester Journal uriet kelba jisimha Susan, li nġibed ir-ritratt tagħha waqt il-Cranham Fancy Dress Show għall-klieb, f'Settembru tal-1949. Fir-ritratt, Susan tidher eċċitata bil-libsa tas-sajf, bil-bonnet u boots pariġġ. Sidtha, Mrs K. Daniels, kienet rebħet l-ewwel premju fl-istess wirja. Amy Gregor, kelliem għall-Arkivju tal-Gazzetti Ngliżi qal: "Jidher li l-komunità tal-21 Seklu, li tuża l-kompjuter hi infatwata tibdel u turi r-ritratti ta' annimali ħelwin; vidjows tal-annimali jwettqu xi ħaġa tad-daħq u anki pets imlibbsin bħan-nies.
Il-pets u l-ħwejjeġ tagħhom